钦定古今图书集成/明伦汇编/官常典/第214卷 > 马人望
## 钦定古今图书集成/明伦汇编/官常典/第214卷 > 马人望

按《辽史》本传：“人望，字俨叔。高祖引卿，为石晋青州刺
史。太祖兵至，坚守不降，城破被执，太祖义而释之，徙
其族于医巫闾山，因家焉。曾祖廷煦，南京留守。祖渊，
中京副留守。父诠，中京文思使。人望颖悟幼孤，长以
才学称。咸雍中，第进士，为松山县令，岁运泽州官炭，
独役松山。人望请于中京留守萧吐浑均役他邑，吐”
浑怒，下吏，系几百日，复引诘之，人望不屈。萧喜曰：“君
为民如此，后必大用。”以事闻于朝，悉从所请。徙知涿
州新城县。县与宋接境，驿道所从出，人望治不扰，吏
民畏爱。近臣有聘宋还者，帝问以外事，多荐之。擢中
京度支司盐铁判官，转南京三司度支判官，公私兼
裕。迁警巡使，京城狱讼填委，人望处决，无一冤者。会
检括户口，未两旬而毕。同知留守萧保先怪而问之，
人望曰：“民产若括之无遗，他日必长，厚敛之弊，大率
十得六七足矣。”保先谢曰：“公虑远，吾不及也。”先是，枢
密使乙辛窃弄威柄，卒害太子。及天祚嗣位，将报父
仇，选人望与萧报恩究其事，人望平心以处，所活甚
众。改上京副留守。会剧贼赵锺哥犯阙，劫宫女、御物，
人望率众捕之。右臂中矢，炷以艾，力疾驰逐，贼弃所
掠而遁。人望令关津讥察行旅，悉获其盗。寻擢枢密
都承旨。宰相耶律俨恶人望与己异，迁南京诸宫提
辖制置。岁中，为保静军节度使。有二吏凶暴，民畏如
虎，人望假以辞色，阴令发其事，黥配之。是岁，诸处饥
乏，惟人望所治，粒食不阙，路不鸣桴。遥授彰义军节
度使，迁中京度支使。始至府，廪皆空。视事半岁，积粟
十五万斛，钱二十万镪。徙左散骑常侍，累迁枢密直
学士。未几，拜参知政事，判南京三司使事。时钱粟出
纳之弊，惟燕为甚，人望以缣帛为通历，凡库物出入，
皆使别籍，名曰“临库。”奸人黠吏莫得轩轾。乃以年老，
扬言道路，朝论不察，改南院宣徽使，以示优老。逾年，
天祚手书“宣马宣徽”四字诏之，既至，谕曰：“以卿为老，
误听也。”遂拜南院枢密使。人不敢干以私，用人必公
议，所当与者，如曹勇义、虞仲文尝为奸人所挤，人望
推荐，皆为名臣。当时民所甚患者，驿递、马牛、旗鼓、乡
正厅隶仓司之役，至破产不能给。人望使民出钱，官
自募役，时以为便。久之，请老，以守司徒兼侍中致仕，
卒，谥曰文献。人望有操守，喜怒不形，未尝附丽求进。
初除执政，家人贺之，人望愀然曰：“得勿喜，失勿忧。”抗
之甚高，挤之必酷。畏慎如此。